**2. Primer sodelovanja**

**UVOD v mašo** *(nekdo od staršev)*: Danes, na veliki četrtek, začenjamo sveto velikonočno tridnevje. Spominjamo se zadnje večerje, pri kateri je Jezus postavil dva zakramenta: evharistijo in mašniško posvečenje. Apostolom je umil noge in nam dal novo zapoved ljubezni.

Umetniki ta dogodek upodabljajo z mizo okrog katere sedi 12 Jezusovih učencev z Jezusom v sredi. Tako družinsko… Na mizi sta kruh in vino… Večerja s prijatelji, a zadnja. Jezus se poslavlja. Pusti naročilo, neke vrste oporoko, kjer se na nam ves izroča na skrivnosten način v podobi kruha in vina.

 Miza-oltar, na kateri se obhaja maša /Jezusova in naša daritev, ostaja za nas kristjane središčno mesto in duhovnik ob njem nepogrešljiv vezni člen z Jezusom Kristusom. Tudi njegovo umivanje nog učencem je simbolno dejanje za vse čase.

**Prošnji** **za vse potrebe:**

*Otrok*: Jezus, pri verouku, doma in pri maši se učimo, kako rad imaš otroke. Veselimo se, ker te bomo kmalu smeli prejeti v sveti hostiji. Prosimo te za vse, ki nas na tej poti vere podpirajo z lepim zgledom in molitvijo.

*Oče/mama*: Gospod, prosimo te za naše otroke, ki se pripravljajo na prvo sveto obhajilo. O skrivnosti kruha življenja le malo razumejo. Vidijo in slišijo pa naš odnos do Tebe. Naj bo ta čas priprave za vso družino priložnost poglobitve naše osebne vere.

**Pred očenašem:**

*Oče /mama*: V Očenašu takole molimo: »Daj nam danes naš vsakdanji kruh«; hvala, ker nam ga daješ, da nismo lačni. Poleg zemeljskega kruha te prosimo še: »Daj nam danes našo vsakdanjo ljubezen!« Brez nje smo težko zvesti možje in žene, odgovorni očetje in mame, spoštljivi sodelavci in sočutni verniki.

**Uvod v pozdrav miru**:

*Odrasli:* Kakor je iz mnogih zrn nastal en kruh, tako naj mi, ki smo tako različni, v Jezusu postanemo občestvo, ena družina. Tako bomo izpolnjevali Jezusovo zapoved *Ljubite se med se boj, kakor sem vas jaz* *ljubil*! Dajmo drug drugemu znamenje, s katerim bomo jasno pokazali, da si tega želimo. Podelimo si Gospodov mir!

**Meditacija po obhajilu:**

**1.otrok**: JEZUS, KRUH ZOPER TRPLJENJE.

 **Mama /oče:** Kdor je od njega, ne bo omagal pod svojim križem.

**2. otrok**: JEZUS, KRUH ZOPER PONOS.

 **Oče/mama:**  Kdor je od njega, ne bo gospodoval, temveč služil.

**1. otrok:** JEZUS, KRUH ZOPER SMRT.

 **Oče/mama:** Kdor je od njega, vekomaj ne bo umrl.

**2.otrok:** JEZUS, KRUH ZOPER STRAH.

**Oče/mama**: Kdor je od njega, se ne bo bal življenja.

*Pripravila Marija Maučec Suša, Škofijski urad za družino Ljubljana*

